

**ל.ה.ו שבת חול המועד סוכות תשפ''ו**

מאמר על סוכות

**בספר הבהיר מרבי נחוניא בן הקנה באות קפט מבאר באריכות כיצד קשורים מצות ארבעת המינים לשיר השירים ובפרט לאתרוג. והרי הדבר ידוע כי שיר השירים זמן אמירתו היא בחג הפסח ואילו קהלת זמן אמירתו הוא בחג הסוכות וכמובא במסכת סופרים, א"כ כיצד קשור שיר השירים לסוכות.**

**ונראה לבאר, דקהלת ושיר השירים הינן ב' בחינות, קהלת בחינתה היא אפסיות וביטול העולם הזה וכל אשר בו, ואילו שיר השירים הינו קדש קדשים ומטרתו להעצים ולהגדיל את כבוד ה' והדביקות ברוחניות ובנצח נצחים, והנה הדרך להשגת שיר השירים עוברת דרך קהלת, כי רק על ידי האפסת העולם הזה וצרכיו יתכן להגיע לדביקות בבורא כל עולמים. ורק על ידי ביטול העולם והאפסתו שייך להגיע לשמחה מושלמת. וחיוב השמחה כידוע וכמבואר בס' החינוך ועוד הוא על ידי מצות ארבעת המינים בהם נאמר ושמחתם לפני ד' שבעת ימים.**

**והנה נחלקו רבי עקיבא ורבי אליעזר בטעם מצות סוכה אם כנגד ענני הכבוד או שסוכות עשו להם. ובאחרונים (יעויין בביכורי יעקב בתחילת הספר ועוד) דנו להלכה כיצד פסקינן. ולכאורה י"ל דאין כאן מחלוקת אלא י"ל דהוו ב' בחינות וכנ"ל, דלדמ"ד סוכות עשו להם הרי שעיקר הסוכה יש בה את ההבלת העולם ואפסיותו, ולמ"ד ענני כבוד הרי שיש בסוכה בעיקר האדרת שמו והתעלות אליו, אך לא זוכים בסוכות לבחינת ענני הכבוד אלא רק על ידי שמהבילין את העולם הזה בסוכות ממש שעשו להם.**

**ונראה להוסיף בזה דב' מצוות חג הסוכות הינם כנגד ב' אלו הבחינות, מצות סוכה קשורה לקהלת, כי על ידי היציאה לדירת ארעי אנו עושים ארעי את העולם הזה, ואילו מצות ארבעת המינים היא כנגד שיר השירים, חבוקה ודבוקה בך, שעל מצוה זו נאמר בתורה ושמחתם לפני ה', כי זוהי חשיבותה ויחודה של מצוה זו ועל ידי הסוכה זוכים למצות ארבעת המינים כמובא בכתבי האר"י ליטול את הד' מינים בסוכה.**

**ויתירה מזו, כי מצות ד' מינים נוהגת רק ביום ומדאורייתא בגבולין רק ביום הראשון, ואילו סוכה נוהגת כל שבעה ביום ובלילה. כי האדם בעולם צריך כל הזמן לזכור את ארעיותו בעולם לכן צריך לזכור זאת יום ולילה, מה שאין כן הדביקות בה' היא רק על ידי הכנה ולעיתים מזומנות ואינה שייכת כל הזמן ממש.**

**וזהו הטעם שקוראים את קהלת רק בשבת חול המועד ולא ביום טוב ראשון של חג, כי קהלת כאמור כנגד מצות סוכה, ורק בשבת נוהג רק מצות סוכה ללא ארבעת המינים, ולכן קוראים אז את מגילת קהלת.**

**ולאחר עבור ימי החג בהם בנינו את העבודה של ביטול העולם ודביקות ה' במצוות החג מגיעים לשמיני עצרת בו שלימות המטרה שלשמה קיבלנו את חג הסוכות והיוא ששמחים בה' ודבקים בו ללא שום אמצעי ומצוה אלא רק על ידי נגילה ונשמחה בך.**

🟔🏵🟔🏵🟔

**מאמר על שמיני עצרת**

**בשו"ת מהרי"ל תמה מדוע לא נקבע יום שמחת תורה בחג השבועות בו ניתנה תורה.**

**והנה בס' קדושת לוי כתב נשאלתי במדינת ליטא מדוע נקרא שבועות עצרת ושם מתרץ ג' תירוצים. והאמת שבס' עבודת ישראל מביא את המובא במדרש תנחומא בפר' פנחס שכ' שם ראוי היה שיהיה חמישים יום בין סוכות לשמיני עצרת כמו בין פסח לשבועות רק שהקדוש ברוך הוא חס על ישראל שלא יצטרכו לעלות לרגל עוד הפעם בימות הגשמים. וע"ז מוסיף בעל העבודת ישראל שרואים מזה שעם ישראל זוכה לאותם מדרגות שזוכים בימי הספירה בחמישים יום בשבעה ימים בלבד.**

**ואענה חלקי בזה, דהנה לכאו' הרי שני החגים נקראו עצרת, רק שהשינוי ביניהם הוא, שבשבועות עם ישראל ביקש מהקב"ה ואמר לו נעשה ונשמע ואילו בשמיני עצרת באה הבקשה מלמעלה למטה שהקב"ה אמר להם בואו ונעצור עוד יום.**

**ולכאו' לפי זה יתכן לכן שבועות נקרא עצרת כי עם ישראל ביקשו לעצור ולהתיחד עם השי"ת ובשמיני עצרת זה בא מצד קוב"ה, רק דא עקא שעם ישראל אפי' שקיבלו התורה בשבועות אך לא היו וכשרים ונכונים כראוי וקיבלו האור קודם שהיו מוכנים כדבעי ומשום כך גם נכשלו ונפלו בחטא הנורא של העגל ולאחר מכן עלה משה ונתעלה וכו' כידוע עד שנענה ואמר לו ה' ביום הכיפורים סלחתי כדבריך.**

**הרי שיוצא שהתהליך של תיקון וכפרת פגם העגל המושלם בתשובה מאהבה בחג הסוכות היה ונעשה, וזה הביא את עם ישראל למצב בו יוכלו לקבל את התורה בצורה טובה וביכולת להתנהג עם התורה בצורה שיהיו כלי קיבול אליה ולא רק מרצונם אלא מדעתם. והבן. ולכן עתה הוא הזמן לשמוח עם התורה כי עיקר שמחת התורה בשלימות היא השמחה שמקבלים אותה מוכנים ומזומנים ללא פגם וללא חטא וזה השלמת קבלת התורה בשמיני עצרת. ויתכן שלכן גם עתה אי"צ בחמישים יום בין סוכות לשמיני עצרת כי לאחר הכפרה והתיקון הוכשר עם ישאל להיות מקבלי תורה כראוי וזוהי הכשרתם משאי"כ ביציאת מצרים שעדיין לא היה בהם את הבחירה לפגום ולתקן וקיבלו הכל כעולל ויונק לא היו עדיין מוכשרים לענין.**

**והנה נחלקו במס' סוכה יב. ר"א ור"ע אם סוכות עשו להם או שהיו שם ענני כבוד. ולפרש עפ"י הנ"ל נראה, שדבר זה היא גופא השאלה אם סוכות שזה מרמז כידוע על תשובה מאהבה שהיא מתוך שמחה היה כנגד ענני כבוד שבאו באיתערותא דלעילא או שסוכות הוא משום שסוכות עשו להם באיתערותא דלתתא על ידי שהם עצמם בנו והכשירו עצמם להיות מקבלי תורה. ובין להאי גיסא ובין להאי גיסא לאחר תום ימי הסוכות כבר הוכשרו ישראל לקבל את התורה ויום שמיני עצרת ממשמש ובא מבקשת השי"ת להיותו אוהב את עמו שעתה הם מוכשרים לשמוח עימו ועם תורתו וזהו שאומרים כולם כאחד אתה הראית לדעת כי ה' הוא הא' אין עוד מלבדו.**

🟔🏵🏵🟔

**גליון זה יו"ל לעילוי נשמת**

**אאמו"ר הגה"צ רבי אלתר בן ציון בן הרב יהודה זונדל זצ"ל**

**מח"ס כסא דוד עה"ת וענינים**

**שהזדכך ביסורים קשים והסתלק לבי"ע בערב הושענא רבא**

**כ' תשרי ה' חוהמ"ס תשע"א**

**ת נ צ ב ה**

]